നിര്മ്മാണങ്ങള് പലതും അനധികൃതം മിഠായിത്തെരുവ് തീപ്പിടിത്തത്തില് ഫയര്ഫോഴ്സ് പ്രാഥമിക റിപ്പോര്ട്ട് കോഴിക്കോട്: മിഠായിതെരുവിന് സമീപം മൊയ്തീന് പളളി റോഡിലുണ്ടായ തീപ്പിടിത്തത്തില് വ്യാപാരികള്ക്ക് വീഴ്ചയെന്ന് അഗ്നിരക്ഷാസേനയുടെ പ്രാഥമിക റിപ്പോര്ട്ട്. അശാസ്ത്രീയ നിര്മ്മിതികളും തിങ്ങിനിറഞ്ഞ കെട്ടിടങ്ങളും അപകടത്തിന്റെ വ്യാപ്തി കൂട്ടിയെന്ന് അഗ്നിരക്ഷാസേന കണ്ടെത്തി. ഫോറന്സിക് റിപ്പോര്ട്ട് കൂടി കിട്ടിയാലേ അപകടകാരണം വ്യക്തമാകു. വെളളിയാഴ്ച മിഠായിത്തെരുവിലെ എംപി റോഡില് രണ്ട് കടകള് കത്തിനശിച്ചതിന്റെ പശ്ചാത്തലത്തില് വിശദമായ പരിശോധനയാണ് അഗ്നിരക്ഷാസേന നടത്തിയത്. കച്ചവട സ്ഥാപനങ്ങള് തിങ്ങിനിറഞ്ഞ് പ്രവര്ത്തിക്കുന്നതിലെ പോരായ്മകള് അക്കമിട്ട് നിരത്തിയാണ് പ്രാഥമിക റിപ്പോര്ട്ട്. ഈ രീതി ഇനിയും തുടര്ന്നാല് അപകടങ്ങള് ആവര്ത്തിക്കാന് സാധ്യതയുണ്ടെന്നും റിപ്പോര്ട്ടിലുണ്ട്. കച്ചവടസ്ഥാപനങ്ങള് തമ്മില് വേര്തിരിവില്ല. ഇടവഴികളില് പോലും സാധനങ്ങള് സൂക്ഷിക്കുന്നു. പാതയ്ക്കിരുവശവും വഴി തടസ്സപ്പെടുത്തിയുളള വ്യാപാരവും നടക്കുന്നു. കാലപ്പഴക്കമുളള കെട്ടിട സമുച്ചയത്തില് പ്രവര്ത്തിക്കുന്ന മുറികള്ക്ക് വെവ്വേറെ വൈദ്യുതി കണക്ഷനുമില്ല. അത്യാഹിതമുണ്ടായാല് പെട്ടെന്നെത്തി രക്ഷാപ്രവര്ത്തനം നടത്താന് ഇതെല്ലാം പ്രതികൂല ഘടകങ്ങളാകുന്നുവെന്ന് ആവര്ത്തിക്കുന്ന റിപ്പോര്ട്ടില് വ്യാപാരികള്ക്ക് ബോധവത്കരണം നല്കണമെന്നും പറയുന്നു. നിയമം ലംഘിച്ച് നടത്തുന്ന വഴിയോര കച്ചവടം അവസാനിപ്പിക്കാനും അഗ്നിരക്ഷാസേന പറയുന്നു. അഗ്നിശമന ഉപകരണങ്ങള് കൂടുതല് കടകളിലില്ലാത്ത് പോരായ്മയാണ്. മിഠായിതെരുവലെ എല്ലായിടങ്ങളിലേക്കും തീയണക്കാന് വെളളമെത്തും വിധം ഫയര് ഹൈഡ്രന്റ് സ്ഥാപിക്കാന് സൗകര്യമൊരുക്കണമെന്നും രാത്രികാല പട്രോളിംഗിന് സുരക്ഷാ ജീവനക്കാരെ നിയോഗിക്കണമെന്നും റിപ്പോര്ട്ടിലുണ്ട്. തീപ്പിടിത്തത്തിന്റെ കാരണം ഷോര്ട്ട് സര്ക്യൂട്ടെന്ന പ്രാഥമിക നിഗനമത്തിലാണ് അഗ്നിരക്ഷാസേന. കടമുറികളില് വിശദ പരിശോധന നടത്തിയ ഫോറന്സിക് റിപ്പോര്ട്ട് കൂടി ഇനി കിട്ടേണ്ടതുണ്ട്. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona.